CELEX: 
Language: sk
Date: 2020-09-16 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení časť I prílohy II k nariadeniu (EÚ) 2018/848 Európskeho parlamentu a Rady, pokiaľ ide o používanie rastlinného množiteľského materiálu z konverzie a neekologického rastlinného množiteľského materiálu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Vzhľadom na prijatie nového nariadenia o ekologickej poľnohospodárskej výrobe je potrebné prijať toto delegované nariadenie, ktorým sa mení nariadenie (EÚ) 2018/848, pokiaľ ide o používanie rastlinného množiteľského materiálu z konverzie a neekologického rastlinného množiteľského materiálu. Výrobcovia totiž potrebujú nadobudnúť právnu istotu v súvislosti s novými pravidlami, ktoré sa budú uplatňovať v prípade týchto rôznych kategórií rastlinného množiteľského materiálu, a členské štáty EÚ zase musia mať dostatok času na začlenenie týchto nových pravidiel do svojich vnútroštátnych právnych predpisov.
            
            
               2.KONZULTÁCIE PRED PRIJATÍM AKTU
            
            
               Akt bol predmetom rozsiahlych diskusií, na ktorých sa zúčastnili členské štáty zastúpené v skupine odborníkov pre ekologickú výrobu, ako aj hlavné organizácie pôsobiace v sektore ekologickej poľnohospodárskej výroby a sektoroch rastlinného množiteľského materiálu, a to konkrétne federácia IFOAM a jej pridružené sektorové zoskupenia, únia COPA-COGECA a ESA. Pri vypracúvaní týchto pravidiel GR AGRI úzko spolupracovalo s inými generálnymi riaditeľstvami (predovšetkým s GR SANTE) v oblastiach ich špecifických odborných znalostí. Okrem toho boli informovaní aj partneri v rámci WTO a uskutočnili sa verejné konzultácie. 
            
            
               Po všeobecnej verejnej konzultácii sa zvážili všetky pripomienky doručené prostredníctvom mechanizmu spätnej väzby a akt nebol zmenený.
            
            
               3.PRÁVNE PRVKY DELEGOVANÉHO AKTU
            
            
               V odôvodnení 35 nariadenia (EÚ) 2018/848 sa zdôrazňuje, že v záujme zabezpečenia kvality, vysledovateľnosti, súladu a prispôsobenia technickému vývoju sa na Komisiu deleguje právomoc prijímať určité akty, a to okrem iného aj v súvislosti s používaním rastlinného množiteľského materiálu z konverzie alebo neekologického rastlinného množiteľského materiálu.
            
            
               Týmto delegovaným aktom sa menia súčasné ustanovenia týkajúce sa možného používania rastlinného množiteľského materiálu z konverzie a neekologického rastlinného množiteľského materiálu s prihliadnutím na skutočnosť, že v dlhodobom horizonte sa postupne prestane uplatňovať zavedená výnimka vzťahujúca sa na používanie neekologického rastlinného množiteľského materiálu, ktorá sa stanovuje v článku 53 nariadenia (EÚ) 2018/848, ako aj s prihliadnutím na potrebu podporovať ekologickú produkciu takéhoto materiálu.
            
            
               DELEGOVANÉ NARIADENIE KOMISIE (EÚ) …/…
            
            
               z 16. 9. 2020,
            
            
               ktorým sa mení časť I prílohy II k nariadeniu (EÚ) 2018/848 Európskeho parlamentu a Rady, pokiaľ ide o používanie rastlinného množiteľského materiálu z konverzie a neekologického rastlinného množiteľského materiálu
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007
                  1
               , a najmä na jeho článok 12 ods. 2 písm. b),
            
            
               keďže:
            
            
               (1)V nariadení (EÚ) 2018/848, a najmä v jeho prílohe II časti I, sa stanovujú určité požiadavky, pokiaľ ide o používanie rastlinného množiteľského materiálu z konverzie a neekologického rastlinného množiteľského materiálu. 
            
            
               (2)Vzhľadom na postupné ukončovanie platnosti výnimiek vzťahujúcich sa na používanie ekologického rastlinného množiteľského materiálu, ktoré sa stanovujú v článku 53 nariadenia (EÚ) 2018/848, je dôležité zvýšiť produkciu ekologického rastlinného množiteľského materiálu a rastlinného množiteľského materiálu z konverzie, ako aj ich umiestnenie na trh. 
            
         
         
            
               (3)V súlade s článkom 10 ods. 4 nariadenia (EÚ) 2018/848 sa s rastlinným množiteľským materiálom môže obchodovať ako s materiálom „z konverzie“, ak sa dodrží obdobie konverzie v trvaní aspoň 12 mesiacov. Podľa článku 26 ods. 1 nariadenia (EÚ) 2018/848 majú členské štáty zabezpečiť zriadenie pravidelne aktualizovanej databázy, ktorá bude obsahovať zoznam ekologického rastlinného množiteľského materiálu a rastlinného množiteľského materiálu z konverzie (s výnimkou semenáčikov, no vrátane sadbových zemiakov), ktorý je k dispozícii na ich území. Okrem toho sa v článku 26 ods. 2 od členských štátov vyžaduje, aby zaviedli systémy umožňujúce prevádzkovateľom, ktorí obchodujú s ekologickým rastlinným množiteľským materiálom alebo s rastlinným množiteľským materiálom z konverzie a ktorí ich dokážu dodávať v dostatočných množstvách a v primeranej lehote, aby na dobrovoľnej báze spolu so svojím menom a s kontaktnými údajmi bezplatne zverejňovali informácie o danom ekologickom rastlinnom množiteľskom materiáli a rastlinnom množiteľskom materiáli z konverzie, ako je napríklad rastlinný množiteľský materiál z ekologického heterogénneho materiálu alebo z ekologických odrôd vhodných na účely ekologickej poľnohospodárskej výroby (s výnimkou semenáčikov, no vrátane sadbových zemiakov), ktorý je k dispozícii, a to spolu s množstvom vyjadreným hmotnosťou uvedeného materiálu a s obdobím roku jeho dostupnosti. V článku 26 ods. 5 sa však stanovuje, že členské štáty môžu naďalej využívať už existujúce relevantné informačné systémy.
            
            
               (4)Preto je dôležité, aby sa v prípade nedostatočnej dostupnosti ekologického rastlinného množiteľského materiálu, ktorá je preukázaná prostredníctvom záznamov zaevidovaných v uvedenej databáze a systémoch, pred použitím neekologického rastlinného množiteľského materiálu uprednostnilo použitie rastlinného množiteľského materiálu z konverzie. Okrem toho by sa v súlade s článkom 6 písm. i) nariadenia (EÚ) 2018/848 malo povoliť používanie ekologického rastlinného množiteľského materiálu a rastlinného množiteľského materiálu z konverzie získaných z vlastnej produkcie. 
            
            
               (5)Vzhľadom na aktuálnu rozdielnu prax v členských štátoch je zároveň osobitne dôležité harmonizovať špecifické kritériá a podmienky vydávania povolení na používanie neekologického rastlinného množiteľského materiálu, ak ekologický rastlinný množiteľský materiál a rastlinný množiteľský materiál z konverzie nie je k dispozícii v dostatočnej kvalite alebo v dostatočnom množstve. Vďaka takejto harmonizácii by malo byť možné vyhnúť sa potenciálnej nekalej súťaži v ekologickej výrobe a zabezpečiť, aby sa na rastlinný množiteľský materiál vzťahovali určité preventívne ustanovenia, pričom v prípade predpísaných rastlinolekárskych ošetrení by sa naň malo podľa vhodnosti vzťahovať obdobie konverzie pozemku v zmysle bodov 1.7.3. a 1.7.4. časti I prílohy II k nariadeniu (EÚ) 2018/848.
            
            
               (6)Napriek úsiliu prevádzkovateľov podieľajúcich sa na produkcii ekologického rastlinného množiteľského materiálu ešte stále existuje mnoho druhov, poddruhov alebo odrôd, v prípade ktorých nie je k dispozícii ekologický rastlinný množiteľský materiál a rastlinný množiteľský materiál z konverzie a v prípade ktorých je potrebné zjednodušiť proces udeľovania povolení, a to znižovaním administratívnej záťaže bez ohrozenia ekologického charakteru daných produktov. Preto je v záujme zníženia počtu žiadostí o individuálne povolenia vhodné, aby sa za určitých podmienok zaviedli ročné vnútroštátne všeobecné povolenia týkajúce sa druhov, poddruhov alebo odrôd, ako aj vnútroštátne zoznamy druhov alebo poddruhov, v prípade ktorých sú k dispozícii dostatočné množstvá príslušných odrôd ekologického rastlinného množiteľského materiálu alebo rastlinného množiteľského materiálu z konverzie. Týmto prístupom by sa malo obmedziť využívanie individuálnych povolení. Uvedené vnútroštátne zoznamy sú navyše zdrojom relevantných informácií, od ktorých sa očakáva prehĺbenie poznatkov a zvýšenie istoty v sektore ekologického rastlinného množiteľského materiálu, čím sa uľahčí ďalší rozvoj tohto vysokošpecializovaného výrobného odvetvia, ako aj napredovanie pri využívaní ekologického rastlinného množiteľského materiálu.
            
            
               (7)Časť I prílohy II k nariadeniu (EÚ) 2018/848 by sa preto mala zodpovedajúcim spôsobom zmeniť.
            
            
               (8)V záujme jasnosti a právnej istoty by sa toto nariadenie malo uplatňovať odo dňa začatia uplatňovania nariadenia (EÚ) 2018/848,
            
            
               PRIJALA TOTO NARIADENIE:
            
            
               Článok 1
            
            
               Časť I prílohy II k nariadeniu (EÚ) 2018/848 sa mení v súlade s prílohou k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od [dátum nadobudnutia účinnosti nariadenia (EÚ) 2018/848].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 16. 9. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 150, 14.6.2018, s. 1.
               
            
      
    ---documentbreak--- 
      
         
         
            
               PRÍLOHA 
            
            
            
               Časť I prílohy II k nariadeniu (EÚ) 2018/848 sa mení takto:
            
            
               (1)Body 1.8.5.1 až 1.8.5.5 sa nahrádzajú takto:
            
            
               „1.8.5.1. Odchylne od bodu 1.8.1, ak z údajov zaevidovaných v databáze uvedenej v článku 26 ods. 1 alebo v systéme uvedenom v článku 26 ods. 2 písm. a) vyplýva, že nedošlo k naplneniu kvalitatívnych alebo kvantitatívnych potrieb prevádzkovateľa v súvislosti s príslušným ekologickým rastlinným množiteľským materiálom, prevádzkovateľ môže rastlinný množiteľský materiál z konverzie použiť v súlade s článkom 10 ods. 4 druhým pododsekom písm. a). 
            
            
               Ak nie je k dispozícii ekologický rastlinný množiteľský materiál a rastlinný množiteľský materiál z konverzie v dostatočnej kvalite alebo v dostatočnom množstve na uspokojenie potrieb prevádzkovateľa, príslušné orgány môžu povoliť použitie neekologického rastlinného množiteľského materiálu v zmysle bodov 1.8.5.3 až 1.8.5.7. 
            
            
               Takéto individuálne povolenie sa vydáva len v jednom z týchto prípadov:
            
            
               a)ak v databáze uvedenej v článku 26 ods. 1 alebo systéme uvedenom v článku 26 ods. 2 písm. a) nie je registrovaná žiadna odroda druhu, ktorú má prevádzkovateľ v úmysle získať; 
            
            
               b)ak žiadny dodávateľ, teda prevádzkovateľ obchodujúci s rastlinným množiteľským materiálom, nie je schopný príslušný ekologický rastlinný množiteľský materiál alebo rastlinný množiteľský materiál z konverzie dodať včas na výsev alebo výsadbu v prípadoch, keď si používateľ daný ekologický rastlinný množiteľský materiál alebo rastlinný množiteľský materiál z konverzie objednal v primeranom čase postačujúcom na prípravu a dodávku tohto materiálu; 
            
            
               c)ak odroda, ktorú má prevádzkovateľ v úmysle získať, nie je v databáze uvedenej v článku 26 ods. 1 alebo v systéme uvedenom v článku 26 ods. 2 písm. a) registrovaná ako ekologický rastlinný množiteľský materiál alebo ako rastlinný množiteľský materiál z konverzie, pričom je tento prevádzkovateľ schopný preukázať, že daným agronomickým a pôdnoklimatickým podmienkam a potrebným technologickým aspektom želanej produkcie nezodpovedá žiadna z registrovaných alternatív toho istého druhu a že predmetné povolenie má z hľadiska jeho produkcie kľúčový význam; 
            
            
               d)ak je použitie daného materiálu odôvodnené na účely výskumu, terénneho testovania malého rozsahu, zachovania odrody alebo inovácie produktu a súhlas s ním vyjadrili príslušné orgány dotknutého členského štátu.
            
            
               Pred vyžiadaním takéhoto povolenia je prevádzkovateľ v záujme overenia dostupnosti príslušného ekologického rastlinného množiteľského materiálu alebo rastlinného množiteľského materiálu z konverzie, a teda v záujme overenia odôvodnenosti svojej žiadosti, povinný preštudovať si údaje zaevidované v databáze uvedenej v článku 26 ods. 1 alebo v systéme uvedenom v článku 26 ods. 2 písm. a).
            
            
               Ak sú splnené ustanovenia článku 6 písm. i), prevádzkovatelia môžu používať ekologický rastlinný množiteľský materiál, ako aj rastlinný množiteľský materiál z konverzie získaný zo svojho vlastného poľnohospodárskeho podniku, a to bez ohľadu na kvalitatívnu a kvantitatívnu dostupnosť daného materiálu podľa databázy uvedenej v článku 26 ods. 1 alebo systému uvedeného v článku 26 ods. 2 písm. a). 
            
            
               1.8.5.2. Odchylne od bodu 1.8.1 môžu prevádzkovatelia v tretích krajinách používať rastlinný množiteľský materiál z konverzie v súlade s článkom 10 ods. 4 druhým pododsekom písm. a), ak existuje odôvodnený predpoklad, že ekologický rastlinný množiteľský materiál nie je na území tretej krajiny, v ktorej sídli prevádzkovateľ, dostupný v dostatočnej kvalite či v dostatočnom množstve.
            
            
               Bez toho, aby boli dotknuté príslušné vnútroštátne predpisy, môžu prevádzkovatelia v tretích krajinách používať ekologický rastlinný množiteľský materiál, ako aj rastlinný množiteľský materiál z konverzie získaný zo svojho vlastného poľnohospodárskeho podniku. 
            
            
               Štátne inšpekčné organizácie alebo súkromné inšpekčné organizácie uznané v súlade s článkom 46 ods. 1 môžu prevádzkovateľom v tretích krajinách povoliť používanie neekologického rastlinného množiteľského materiálu v ekologickej výrobnej jednotke, ak na území tretej krajiny, v ktorej sídli prevádzkovateľ, nie je ekologický rastlinný množiteľský materiál alebo rastlinný množiteľský materiál z konverzie k dispozícii v dostatočnej kvalite či v dostatočnom množstve, a to za podmienok stanovených v bodoch 1.8.5.3, 1.8.5.4 a 1.8.5.5.
            
            
               1.8.5.3. Neekologický rastlinný množiteľský materiál sa po zbere nesmie ošetrovať inými prípravkami na ochranu rastlín, ako sú prípravky povolené na ošetrenie rastlinného množiteľského materiálu v súlade s článkom 24 ods. 1 tohto nariadenia, okrem prípadu, keď príslušné orgány dotknutého členského štátu v súlade s nariadením (EÚ) 2016/2031 predpísali na rastlinolekárske účely chemické ošetrenie všetkých odrôd a heterogénneho materiálu daného druhu na ploche, na ktorej sa má použiť predmetný rastlinný množiteľský materiál. 
            
            
               V prípade použitia neekologického rastlinného množiteľského materiálu podrobeného predpísanému chemickému ošetreniu uvedenému v prvom odseku podlieha pozemok, na ktorom sa pestuje daný ošetrovaný rastlinný množiteľský materiál, obdobiu konverzie v zmysle bodov 1.7.3 a 1.7.4 (podľa vhodnosti). 
            
            
               1.8.5.4. Povolenie na používanie neekologického rastlinného množiteľského materiálu sa udelí pred výsevom alebo výsadbou plodiny.
            
         
         
            
               1.8.5.5. Povolenie na používanie neekologického rastlinného množiteľského materiálu sa jednotlivým používateľom udeľuje vždy na jednu sezónu, pričom príslušné orgány, štátna inšpekčná organizácia alebo súkromná inšpekčná organizácia zodpovedné za povolenia sú povinné zaevidovať množstvá daného povoleného rastlinného množiteľského materiálu.“
            
            
               (2)Vkladajú sa tieto body 1.8.5.6 a 1.8.5.7:
            
            
               „1.8.5.6. Príslušné orgány členských štátov vytvoria úradný zoznam druhov, poddruhov alebo odrôd (podľa vhodnosti aj zoradených do skupín), pri ktorých sa preukázalo, že ekologický rastlinný množiteľský materiál alebo rastlinný množiteľský materiál z konverzie je na ich území k dispozícii v dostatočných množstvách a sú ním zastúpené príslušné odrody. Nevydajú sa žiadne povolenia týkajúce sa druhov, poddruhov alebo odrôd uvedených na takomto zozname na území príslušného členského štátu podľa bodu 1.8.5.1, pokiaľ nie sú odôvodnené jedným z účelov uvedených v bode 1.8.5.1 písm. d). Ak sa ukáže, že množstvo či kvalita ekologického rastlinného množiteľského materiálu alebo rastlinného množiteľského materiálu z konverzie, ktorý je k dispozícii v prípade druhu, poddruhu alebo odrody uvedených v tomto zozname, sú v dôsledku výnimočných okolností nedostatočné alebo neprimerané, príslušné orgány členských štátov môžu daný druh, poddruh alebo odrodu z predmetného zoznamu vypustiť. 
            
            
               Príslušné orgány členských štátov sú povinné svoj zoznam každoročne aktualizovať a sprístupňovať ho verejnosti. 
            
            
               Príslušné orgány členských štátov sú povinné Komisii a ostatným členským štátom každoročne do 30. júna, a teda prvýkrát do 30. júna 2022, zaslať odkaz na webovú stránku, na ktorej je tento aktualizovaný zoznam sprístupnený verejnosti. Komisia zverejní odkazy na vnútroštátne aktualizované zoznamy na webovej stránke osobitne určenej na tento účel. 
            
            
               1.8.5.7. Odchylne od bodu 1.8.5.5 môžu príslušné orgány členských štátov každoročne udeliť všeobecné povolenie všetkým predmetným prevádzkovateľom v súvislosti s použitím:
            
            
               a) daného druhu alebo poddruhu, pokiaľ nie je v databáze uvedenej v článku 26 ods. 1 alebo systéme uvedenom v článku 26 ods. 2 písm. a) registrovaná žiadna odroda; 
            
            
               b) danej odrody, pokiaľ sú splnené podmienky stanovené v bode 1.8.5.1 písm. c).
            
            
               V prípade použitia všeobecného povolenia sú prevádzkovatelia povinní viesť záznamy o použitom množstve, pričom príslušný orgán zodpovedný za povolenia je povinný tieto množstvá povoleného neekologického rastlinného množiteľského materiálu zaznamenať.
            
            
               Príslušné orgány členských štátov sú povinné zoznam druhov, poddruhov alebo odrôd, v súvislosti s ktorými bolo vydané všeobecné povolenie, každoročne aktualizovať a sprístupňovať ho verejnosti. 
            
            
               Príslušné orgány členských štátov sú povinné Komisii a ostatným členským štátom každoročne do 30. júna, a teda prvýkrát do 30. júna 2022, zaslať odkaz na webovú stránku, na ktorej je tento aktualizovaný zoznam sprístupnený verejnosti. Komisia zverejní odkazy na vnútroštátne aktualizované zoznamy na webovej stránke osobitne určenej na tento účel.“